Water word 5% duurder - Regering - Republikein
Tuesday, October 22nd, 12:31:33
Water word 5% duurder
Deel van jaarlikse hersiening
Jana-Mari Smith - 'n Algemene 5%-verhoging van die watertarief in die meeste verbruikerskategorieë, asook 'n hersiene droogtetariefstruktuur in pas met streng waterbeperkings wat sedert Maandag geld, is verlede week deur die stadsraad goedgekeur.
Die stadsraad se Junie-agenda toon dié 5%-aanpassing is goedgekeur om van 1 Julie af te geld.
Hiervolgens strook die nuwe droogtetariefstruktuur ook met pogings om waterverbruik in "moeilike tye" te beheer "sodat die skaars hulpbron bewaar kan word".
Die stadsraad is glo in kennis gestel Windhoek se watertariewe is "ver onder soortgelyke tariewe van ander plaaslike owerhede landswyd".
In die stadsraad se agenda word aangedui die doel van die droogtetariefstruktuur is om die vereiste waterbesparingsteikens in die waterbestuurplan se verskeie kategorieë te behaal.
Die huidige teiken vir waterbesparing is 15%, soos vereis deur kategorie D van die munisipaliteit se waterbestuurplan, wat op 'n ernstige waterskaarste dui.
Hoewel die tariewe dieselfde in alle kategorieë bly, is die afsnypunte waar straftariewe in werking tree in elke nuwe kategorie verlaag.
Hoewel hierdie tariewe nog nie in die Staatskoerant gepubliseer is nie, beteken die 5%-verhoging huishoudings sal waarskynlik N$34,64 per 1 000 liter betaal as hul totale maandelikse waterverbruik tussen 6 000 l en 25 000 l is.
Dít volgens 'n waterverbruiktabel wat tariewe aandui.
Die tabel wys ook huishoudings wat tussen 25 000 l en 30 000 l water per maand gebruik, sal N$69,29 per 1 000 liter betaal.
Dit kom op 'n voorgestelde verhoging van 14% as straftarief neer, as dit met die 2018-'19-tariewe vir kategorie D vergelyk word.
Verbruikers wat meer as 30 000 l per maand gebruik, sal 'n straftarief van N$138,57 moet betaal. Dit is 'n 2%-verlaging binne kategorie D. Voorheen was die straftarief vir diegene wat meer as 30 000 l gebruik N$141 per 1 000 l.
'n Verhoging van 5% tree ook in werking as dit by die basiese watertarief vir beide huishoudelike en nie-huishoudelike verbruikers kom.
Die 5%-verhoging is minder as die 10% wat aanvanklik voorgestel is. 'n Verhoging van 5% vir riooltariewe is ook in Mei deur die munisipaliteit aangekondig.
In die agenda word gemeld die verhoging van tariewe is deel van 'n jaarlikse hersiening, wat nodig is om direkte sowel as indirekte kostes te dek.
Die agenda sê NamWater het goedkeuring van die kabinet ontvang om hul tarief vir waterverskaffing in grootmaat met 5% te verhoog.
Die stadsraad is glo ingelig dat die 5%-verhoging in watertariewe gebaseer is op die feit dat NamWater se tarief verhoog, asook op inflasie, die huidige nasionale ekonomiese toestande, 'n verhoogde brandstofprys, konsultasies met belangegroepe, agterstallige skuld asook bykomende koste verbonde aan die behandeling van die water.
Die stadsraad is in kennis gestel die energiekoste om water van reservoirs, bergingfasiliteite en boorgate na kliënte te versprei asook tussen reservoirs is nie tans beskikbaar nie en is ook nie by die tariefaanpassing ingesluit nie.